Foutiewe verkeerslig lei dalk tot ongeluk waarin 2 kinders sterfHernus Nieuwoudt. Foto: Facebook Die polisie in Noordwes ondersoek tans of ŉ foutiewe verkeerslig moontlik bygedra het tot die botsing Vrydagaand op die N12 in Klerksdorp wat die lewe van twee kinders geëis het. Maroela Media het vroeër berig drie leerders van die Laerskool La Hoff en drie leerders van die Hoërskool Klerksdorp is beseer toe die voertuig waarin hulle was teen ŉ vragmotor gebots het. Al ses kinders is in die hospitaal opgeneem ná die botsing. Hernus Nieuwoudt (15) het Sondag aan sy beserings beswyk en Aimeé Janse van Rensburg (12) het Dinsdag in die hospitaal gesterf. Die ander kinders wat beseer is, is Rilanka Nieuwoudt en Lenike de Beer, gr. 6-leerders aan die Laerskool La Hoff, en Helouise Nieuwoudt en Marchand Nel, gr. 10-leerders aan die Hoërskool Klerksdorp. ‘n Ouer het die voertuig bestuur. Wolfgang Wallhorn, DA-raadslid in die Matlosana-munisipaliteit, het gesê dit het onder sy aandag gekom dat die swak toestand van die padoppervlak en ŉ foutiewe verkeerslig moontlik tot die tragedie kon bygedra het. “Ons het al voorheen gevra dat die aansluiting waar die ongeluk plaasgevind het, geplavei moet word aangesien die teeroppervlak nie die swaar padverkeer kan hanteer nie. Die teeroppervlak is daarom gehawend, ongelyk en geneig tot slaggate,” het Wallhorn gesê. Aimeé Janse van Rensburg. Foto: Facebook “Daar was voorheen klagtes oor die funksionaliteit van die driefase-verkeerslig by die aansluiting. Ons het beeldmateriaal van die verkeerslig gesien wat Vrydagaand kort ná die ongeluk geneem is. Daarop kan duidelik gesien word hoe die verkeerslig van groen na rooi verander, sonder om eers tot die oranje fase oor te gaan. Ons sal egter ons eie ondersoek hieroor doen.” Wallhorn het gesê tydens ŉ besoek Dinsdagaand aan die toneel was spanne van die munisipaliteit en kontrakteurs besig om kabels by die aansluiting oop te maak om aan die verkeerslig te werk. “Die verkeersligte het rooi geflikker en daar was amper ŉ paar ongelukke aangesien motoriste doodgewoon die waarskuwings geïgnoreer het,” het hy gesê. Lt.kol. Amanda Funani, woordvoerder van die polisie, het aan Maroela Media gesê sy is bewus van bewerings dat die verkeerslig foutief was, maar kan nie hierop kommentaar lewer nie aangesien die polisie se ondersoek nog aan die gang is. “Ons wag op beeldmateriaal van die kameras van die departement van openbare werke om te bepaal wie daardie aand reg van toegang by die aansluiting gehad het en wat fout gegaan het. Tot dan kan ons nie bespiegel of ŉ verkeerslig of iets anders die oorsaak van die botsing was nie,” het sy gesê. “Sodra ons bepaal het wat skeefgeloop het, kan ons ook bepaal wat die aanklagte in die saak sal wees.” Sy het gesê daar is direk ná die ongeluk ŉ klag van roekelose en nalatige bestuur teen die bestuurder van die vragmotor aanhangig gemaak. Die moontlikheid bestaan dat die klag na strafbare manslag verander sal word aangesien twee slagoffers intussen gesterf het, maar dit sal afhang van die uitkoms van die polisie se ondersoek. Wallhorn het sy medelye teenoor die families van die kinders en hul onderskeie skoolgemeenskappe uitgespreek. Die party sal alles in sy vermoë doen om die presiese gebeure en relevante besonderhede van die voorval vas te stel. “Ons sal die Matlosana-munisipaliteit verantwoordelik hou vir die moontlike nalatigheid van hul kant om die verkeerslig te onderhou en te verseker dat dit in perfekte werkende toestand is,” het hy gesê.